Oman kodin onnea: Päiväretkiä ja pelipäiviä
Lasten pitkään odottama kesäloma on vihdoin täällä. Itsestä aina tuntuu, että kevät menee kauhealla vauhdilla, mutta lapsista aika tuntuu matelevan siihen asti, kunnes Suvivirsi kajahtaa. Kuten niin monena vuonna, loma aloitettiin viileässä ilmassa, mutta onhan tässä koko kesä aikaa odotella helteitä. Kumpikaan teineistä ei saanut tänäkään kesänä kesätöitä, joten vietämme koko kesän lomaillen. Keskimmäinen neitonen menee tosin rippileirille ensi viikolla, joten meidän perheen kesän kohokohta - rippijuhlat, on aivan pian. On mukavaa, että juhlat on näin alkukesästä, sillä minun on aina hankala rentoutua ennen kuin joku iso järjestettävä juhla on ohi.
Kesä voi helposti käydä pitkäksi lapsille, kun suurimmat koulutyön tuomat väsymykset on levätty pois ja kaikki vuoden aikana suunnitellut elokuvatkin on jo katsottu kertaalleen läpi. Meidän kesäkuuta toki rytmittää vahvasti terapia- ja lääkärikäynnit, mutta heinäkuussa lomailemme hyvällä omatunnolla koko kuukauden. Viime kesänä teimme muutamia yhden päivän retkiä läheisimpiin kaupunkeihin, ja ajattelin, että tänä vuonna jatkaisimme perinnettä. Viime kesän retkestämme Onnelin ja Annelin jalanjäljillä Loviisassa voit lukea täältä. Toinen käymisen arvoinen paikka oli Strömforsin ruukkialue , jossa ehdottomasti pitää käydä uudelleenkin. Tämän vuoden retkipaikat on vielä mietinnässä.
Nyt ei kuitenkaan vielä mietitä retkikohteita, vaan kaivetaan kaapista kaikki lautapelit ja pidetään pelipäiviä, jos ulkona sataa. Oikein ihanaa kesän alkua juuri sinulle!
⋅ Tunnisteet: kesä , Riviera Maison